b'\n_START_ARTICLE_\nPaul Steiner\n_START_PARAGRAPH_\nPaul Steiner (s. 23. tammikuuta 1957 Waldbrunn, L\xc3\xa4nsi-Saksa) on saksalainen jalkapalloilija. H\xc3\xa4n oli pelipaikaltaan puolustaja. Steiner voitti maailmanmestaruuden vuoden 1990 MM-kisoissa._NEWLINE_Paul Steiner pelasi koko uransa Saksassa. H\xc3\xa4n aloitti 2. Bundesligassa vuonna 1975 SV Waldhof Mannheimin joukkueessa. Bundesligaan Steiner nousi vuonna 1979, kun h\xc3\xa4n siirtyi MSV Duisburgiin. Kahden MSV vuoden j\xc3\xa4lkeen Steiner siirtyi 1. FC K\xc3\xb6lniin, jossa pelasi suurimman osan urastaan aina vuoteen 1991 asti. FC K\xc3\xb6ln oli Steinerin aikana kolmesti Bundesligassa toinen ja vuonna 1983 se voitti Saksan Cupin. Vuonna 1986 FC K\xc3\xb6ln p\xc3\xa4\xc3\xa4si UEFA Cupin loppuotteluun, mutta siell\xc3\xa4 tuli tappio._NEWLINE_Steiner pelasi Saksan jalkapallomaajoukkueessa vain yhden ottelun ja silloinkin h\xc3\xa4n tuli vaihdosta kent\xc3\xa4lle. H\xc3\xa4n pelasi Tanskaa vastaan Saksan viimeisess\xc3\xa4 harjoitusmaaottelussa ennen vuoden 1990 MM-kisoja ja onnistui saamaan paikan MM-kisajoukkueessa. Steiner oli tuolloin 33-vuotias, joka on varsin korkea ik\xc3\xa4 debytoida maajoukkueessa. Paul Steiner voitti maailmanmestaruuden, vaikka ei pelannut kisoissa minuuttiakaan._NEWLINE_Pelaajauran j\xc3\xa4lkeen Steiner on toiminut FC K\xc3\xb6lnin arkkivihollisen Bayer Leverkusenin pelaajatarkkailijana.'